Document ID: 32010D0384

KOMISSION PÄÄTÖS,
annettu 9 päivänä heinäkuuta 2010,
EU:n päästökauppajärjestelmässä koko yhteisölle vuotta 2013 varten myönnettävien päästöoikeuksien lukumäärästä
(tiedoksiannettu numerolla K(2010) 4658)
(2010/384/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 9 artiklan 2 kohdan,
sekä katsoo seuraavaa:
(1)
Direktiivin 2003/87/EY 9 artiklan nojalla komissio julkaisee vuoden 2013 päästöoikeuksien koko yhteisön absoluuttisen lukumäärän, joka perustuu niiden päästöoikeuksien kokonaismääriin, jotka jäsenvaltiot ovat myöntäneet tai tulevat myöntämään kansallisista jakosuunnitelmista kaudeksi 2008-2012 tehtyjen komission päätösten mukaisesti.
(2)
Tiedot direktiivin 2003/87/EY 9 artiklan mukaisesti myönnetyistä tai myönnettävistä päästöoikeusmääristä selviävät yhteisön riippumattomasta tapahtumalokista. Lisätietoa kaudella 2008-2012 huutokaupattavien päästöoikeuksien määristä saadaan Euroopan parlamentin ja neuvoston direktiivin 2003/87/EY sekä Euroopan parlamentin ja neuvoston päätöksen 280/2004/EY mukaisesta standardoidusta ja suojatusta rekisterijärjestelmästä 21 päivänä joulukuuta 2004 annetun komission asetuksen (EY) N:o 2216/2004 (2) 44 artiklassa tarkoitetuista kansallisista jakosuunnitelmataulukoista.
(3)
Päästöoikeuksiksi direktiivin 2003/87/EY 9 artiklan merkityksessä katsotaan päästöoikeudet, jotka on myönnetty tai jotka myönnetään EU:n päästökauppajärjestelmään kuuluville laitoksille, uudet osallistujat mukaan luettuina, kansallisten jakosuunnitelmataulukoiden mukaiset päästöoikeudet sekä päästöoikeudet, jotka myönnetään huutokaupattavaksi siten kuin kansallisessa jakosuunnitelmataulukossa esitetään.
(4)
Nämä päästöoikeudet ovat päästöoikeuksia direktiivin 2003/87/EY 9 artiklan merkityksessä, koska ne edustavat alustavasti myönnettyjen päästöoikeuksien määrää siten kuin jäsenvaltioiden kansallisissa jakosuunnitelmataulukoissa kaudelle 2008-2012 esitetään ja asetuksen (EY) N:o 2216/2004 45 artiklan mukaisesti.
(5)
Tämän päätöksen soveltamiseksi uusille osallistujille varattujen päästöoikeuksien, joita ei ole jaettu millekään uudelle osallistujalle ennen 30 päivää huhtikuuta 2010, olisi katsottava edustavan päästöoikeuksia direktiivin 2003/87/EY 9 artiklan tarkoituksessa ainoastaan, jos ne jaetaan uusille osallistujille tai vaihtoehtoisesti myydään tai huutokaupataan ennen kauden 2008-2012 päättymistä, koska vastaava määrä päästöoikeuksia myönnetään vasta silloin, kun päästöoikeudet jaetaan.
(6)
Koska esiin saattaa tulla lisätietoja, erityisesti oikeudellisten toimien seurauksena kansallisiin jakosuunnitelmiin tehtäviä muutoksia, on turvattava mahdollisuus ottaa tällaiset tiedot huomioon koko yhteisölle vuotta 2013 varten myönnettävän päästöoikeusmäärän tulevissa mukautuksissa.
(7)
Näistä syistä komissio on määrittäessään koko yhteisölle vuotta 2013 varten myönnettävää päästöoikeusmäärää ottanut huomioon seuraavien päästöoikeuksien määrät:
-
päästöoikeudet, jotka on myönnetty tai jotka myönnetään EU:n päästökauppajärjestelmään kuuluville laitoksille vuodesta 2008 alkaen,
-
päästöoikeudet, jotka on huutokaupattu tai myyty tai jotka huutokaupataan tai myydään EU:n päästökauppajärjestelmässä kaudella 2008-2012 ja jotka on sisällytetty tätä tarkoitusta varten jäsenvaltioiden kansallisiin jakosuunnitelmataulukoihin,
-
päästöoikeudet, jotka on jaettu uusille osallistujille jäsenvaltioiden kansallisesta uusien osallistujien varannosta 1 päivän tammikuuta 2008 ja 30 päivän huhtikuuta 2010 välisenä aikana,
-
päästöoikeudet, joita ei ole jaettu uusille osallistujille jäsenvaltioiden kansallisesta uusien osallistujien varannosta, siinä tapauksessa, että kyseinen jäsenvaltio on määrännyt kansallisella lainsäädännöllä tai, jos tällaista kansallista lainsäädäntöä ei ole vielä annettu, kansalliseen jakosuunnitelmaan sisältyvillä asianmukaisilla lausumilla, että uusille osallistujille tarkoitetusta varannosta peräisin olevat päästöoikeudet, joita ei ole jaettu uusille osallistujille kauden 2008-2012 loppuun mennessä, huutokaupataan tai myydään.
(8)
Päästöoikeudet, jotka on asetettu päästöoikeusreserviin kasvihuonekaasupäästöjen vähennysten kaksinkertaisen laskennan välttämisestä Euroopan parlamentin ja neuvoston direktiivin 2003/87/EY mukaisessa yhteisön päästöoikeuksien kaupan järjestelmässä Kioton pöytäkirjan mukaisten hanketoimintojen yhteydessä 13 päivänä marraskuuta 2006 tehdyn komission päätöksen 2006/780/EY (3) mukaisesti tai muusta syystä siten kuin joidenkin jäsenvaltioiden kansallisia jakosuunnitelmataulukoita koskevissa päätöksissä on ilmoitettu, olisi lisättävä koko yhteisölle vuotta 2013 ja myöhempiä vuosia varten myönnettävään päästöoikeusmäärään vain, jos päästöoikeudet on myönnetty ja jaettu tai myönnetty ja huutokaupattu tai myyty 31 päivään joulukuuta 2012 mennessä.
(9)
Koska direktiivin 2003/87/EY 10 artiklassa edellytetään, että jäsenvaltiot jakavat vähintään 90 prosenttia päästöoikeuksista maksutta, uusille osallistujille varatut päästöoikeudet olisi otettava huomioon koko yhteisölle vuotta 2013 varten myönnettävien päästöoikeuksien absoluuttisessa määrässä vain siinä määrin, että kyseisten päästöoikeuksien kokonaismäärä yhdessä huutokaupattavien tai myytävien päästöoikeuksien määrän kanssa ei ylitä 10:tä prosenttia päästöoikeuksien kokonaismäärästä, joka on ilmoitettu jäsenvaltion kansallisessa jakosuunnitelmataulukossa.
(10)
Direktiivin 2003/87/EY mukaisesti ilma-alusten käyttäjille jaettavien päästöoikeuksien määrä ei sisälly tässä päätöksessä säädettyihin määriin, koska mainitun direktiivin 3 c artiklan nojalla asiasta on tehtävä erillinen päätös.
(11)
Vuoden 2013 päästöoikeuksien koko yhteisön absoluuttisen lukumäärän laskeminen perustuu tietoihin, jotka ovat komission käytettävissä 30 päivänä huhtikuuta 2010.
(12)
Jäsenvaltioiden kansallisista jakosuunnitelmista kaudeksi 2008-2012 tehtyjen komission päätösten mukaisesti jäsenvaltioiden myöntämien päästöoikeuksien keskimääräinen vuosittainen kokonaismäärä, joka otetaan huomioon laskettaessa päästöoikeuksien koko yhteisön absoluuttista lukumäärää direktiivin 2003/87/EY, sellaisena kuin se on muutettuna Euroopan parlamentin ja neuvoston direktiivillä 2009/29/EY (4), 9 artiklan mukaisesti, on 2 032 998 912 päästöoikeutta.
(13)
Vuodesta 2013 alkaen myönnettävien päästöoikeuksien kokonaismäärää vähennetään vuosittain lineaarisesti 1,74 prosentilla, mikä vastaa 35 374 181:tä päästöoikeutta,
ON HYVÄKSYNYT TÄMÄN PÄÄTÖKSEN:
1 artikla
Vuotta 2013 varten direktiivin 2003/87/EY 9 artiklassa tarkoitettu päästöoikeuksien koko yhteisön absoluuttinen määrä on 1 926 876 368.
2 artikla
Tämä päätös on osoitettu kaikille jäsenvaltioille.
Tehty Brysselissä 9 päivänä heinäkuuta 2010.

Labels: 20